Нозология
Нозологията (от гръцки: νόσος, nosos, „болест“ и λόγος „Логос“) е учение за болестите (нозологични единици), за тяхната класификация и номенклатура, което позволява да се решат основните задачи на частната патология и клинична медицина: познание на структурно-функционалните връзки при патологията, биологическите и медицински основи на заболяванията. Нозологията отговаря на въпроси като какво е това болест, с какво се отличава от здравето, какви са причините и механизмите за развитието на болестта, както и на оздравяването или смъртта.

Класификацията се базира на основни признаци на заболяванията, на етиологията, патогенезата и причините за смъртта. В медицинската литература са описани над 20 000 нозологични единици.

Нозологията се състои от следните изучавания и понятия:

 Етиология – изучаване на причините за възникване на заболяванията;
 Патогенеза – механизмите на възникване и развитие на болестта;
 Морфогенеза – морфологични изменения, възникващи при развитието на болестта;
 Учение за номенклатурата и класификацията на заболяванията;
 Теория на диагнозата и диагностицирането, тоест идентификация на заболяванията;
 Патоморфоза – учение за изменчивостта на заболяванията под влияние на различни фактори;
 Лекарски грешки и ятрогении – болестни и патологични състояния, предизвикани от действията на медицинския персонал.

 
Медицински термини